钦定古今图书集成/明伦汇编/交谊典/第031卷 > 书经 > 《周官》
## 钦定古今图书集成/明伦汇编/交谊典/第031卷 > 书经 > 《周官》

六服群辟，罔不承德。归于宗周，董正治官。

〈蔡传〉六服诸侯，奉承周德，言协服还归于丰，督正治理，职司之百官。

又

六卿分职，各率其属，以倡九牧，阜成兆民。

〈蔡传〉六卿各率其属官，大夫、士治其所分之职以倡道。九州牧伯为政大成，兆民之性命皆能其官，则政治。

又

推贤让能，庶官乃和，不和政庬。

〈东莱书说〉“人情相下，然后能相入。”后世聚讼纷争，人各有心，“东曹所与，西或夺之；左台所建，右或毁之。政事庬杂，莫知所适从者，正坐不相下”故耳。苟彼此相下，安得不和？政亦安得而庬乎？〈林氏解〉夫争名者于朝，朝廷之上，爵禄之高下，乘间抵巇，凡可以相陷害者，无所不至。故己之才惟恐不若人，人之才惟恐其胜于己，蔽贤嫉能者多矣，此所以不和也。不和则不能同心以共政，政安得而不乱哉？惟推贤让能，则争端何自而萌？此庶官之所以和。刘向曰：“舜命九官，济济相逊。和之至也。”《左氏传》曰：“范宣子让，其下皆让，栾黡为汰，弗敢违也。晋国以平，数世赖之。”盖让则不争，争则不让，和不和之所分。其让也，犹能使栾黡不违，则其效为何如哉！